Fit-8 ta' Diċembru 2016, il-Kunsill laħaq qbil rigward id-direttiva dwar il-protezzjoni tal-interessi finanzjarji tal-UE, li jwitti t-triq għall-adozzjoni formali tat-test fil-ġimgħat li ġejjin. L-objettiv tal-hekk imsejħa direttiva PIF hu li tiskoraġġixxi lill-frodaturi, ittejjeb il-prosekuzzjoni u s-sanzjonar ta' reati li jaffettwaw il-baġit tal-UE, u tiffaċilita l-irkupru ta' fondi tal-UE li jintużaw ħażin, biex b'hekk iżżid il-protezzjoni ta' flus il-kontribwenti fl-UE. Dawn ir-regoli komuni ser jassiguraw kondizzjonijiet ekwi u titjib fl-investigazzjoni u l-prosekuzzjoni fl-UE kollha. Fi kliem Lucia Žitňanská, Ministru għall-Ġustizzja tas-Slovakkja: "Nilqa' l-qbil li ntlaħaq illum wara diversi snin ta' diskussjonijiet. Il-protezzjoni tal-interessi finanzjarji tal-UE hi kruċjali biex jiġi żgurat l-użu l-aktar effiċjenti u effettiv ta' flus il-kontribwenti Ewropej. Hu ferm importanti li fil-ġlieda kontra l-frodi fl-UE jkollna definizzjonijiet komuni, regoli komuni u sanzjonijiet minimi komuni". Id-direttiva proposta tipprovdi definizzjonijiet komuni għal għadd ta' reati li jaffettwaw il-baġit tal-UE. Dawk ir-reati jinkludu każijiet ta' frodi u reati kriminali oħra relatati magħha bħall-korruzzjoni attiva u passiva, l-approprjazzjoni indebita ta' fondi, il-ħasil tal-flus, eċċ. Skont l-aħħar qbil li ntlaħaq mal-Parlament, każijiet serji ta' frodi transfruntiera tal-VAT għandhom ukoll jiġu inklużi taħt il-kamp ta' applikazzjoni tad-direttiva meta jinqabeż il-livell limitu ta' €10 miljun. Din id-direttiva tinkludi wkoll regoli minimi dwar il-perjodi ta' preskrizzjoni, li matulhom għandha ssir l-investigazzjoni u l-prosekuzzjoni tal-każijiet, kif ukoll regoli minimi dwar sanzjonijiet, inkluż il-priġunerija għall-każijiet l-aktar serji biex jissaħħaħ l-effett ta' deterrent. Passi li jmiss Il-qbil mistenni li jiġi ffinalizzat fil-bidu tas-sena d-dieħla, wara votazzjonijiet formali fil-PE u fil-Kunsill. Ara l-paġna tal-laqgħa